เร่งคัดกรองผู้ป่วยวัณโรคและระยะแฝง เปิดตรวจฟรี ตั้งแต่วันนี้ถึง 25 มีนาคมนี้
นพ.โอภาส การย์กวินพงศ์ อธิบดีกรมควบคุมโรค กล่าวในการเป็นประธานเปิดกิจกรรมรณรงค์ประชาชนปอดสะอาด ปราศจากวัณโรค เนื่องในวันวัณโรคสากล ประจำปี 2565 ว่า กระทรวงสาธารณสุขมียุทธศาสตร์การดำเนินงานเพื่อมุ่งสู่เป้าหมายการยุติวัณโรคของประเทศไทย ภายในปี 2573 ตามเป้าหมายของการพัฒนาอย่างยั่งยืน (SDGs) ซึ่งสอดคล้องกับยุทธศาสตร์ยุติวัณโรค ในปี 2578 โดยเน้น 5 ยุทธศาสตร์สำคัญคือ ยุทธศาสตร์เร่งรัดการค้นหาและวินิจฉัยผู้ป่วยวัณโรคและผู้ป่วยวัณโรคดื้อยา ยุทธศาสตร์ยกระดับการดูแลรักษาผู้ป่วยวัณโรคและผู้ป่วยวัณโรคดื้อยา ยุทธศาสตร์เร่งรัดวินิจฉัยและรักษาวัณโรคระยะแฝง ยุทธศาสตร์เสริมสร้างความเข้มแข็งระบบสนับสนุนการดำเนินงานวัณโรค และยุทธศาสตร์ขับเคลื่อนการวิจัยและนวัตกรรมด้านวัณโรค ที่ผ่านมา กระทรวงสาธารณสุขร่วมกับภาคีเครือข่ายทุกระดับ มุ่งค้นหา รักษา ส่งต่อ และรายงานข้อมูลผู้ป่วย รวมถึงส่งเสริมการให้ความรู้ ความตระหนักถึงการควบคุมป้องกัน และสร้างเสริมสุขภาพที่ยั่งยืนของตนเอง ครอบครัว ชุมชน และสังคมให้ปลอดภัยจากวัณโรค ส่งผลให้องค์การอนามัยโลก ประกาศให้ประเทศไทยพ้นจาก 14 ประเทศที่มีปัญหาเรื่องวัณโรคดื้อยาสูงที่สุดของโลก เมื่อปี 2554 นอกจากนี้ ขอเชิญชวนองค์กรภาคีเครือข่ายทั้งส่วนกลางและภูมิภาค รวมถึงประชาชนทั่วไป ร่วมกันรณรงค์เพื่อสร้างกระแสและความตระหนักที่จะช่วยกันขับเคลื่อนและผลักดันกิจกรรม แผนงานต่างๆ เพื่อยุติปัญหาวัณโรค "รวมพลัง ต่อชีวิต เพื่อภารกิจยุติวัณโรค" สำหรับสัปดาห์รณรงค์วันวัณโรคสากล 2565 “ประชาชนปอดสะอาด ปราศจากวัณโรค” จัดขึ้นระหว่างวันนี้ (21 มี.ค.65) ถึง 25 มีนาคมนี้ เวลา 09.00 น.-15.00 น. มีการจัดรถเอกซเรย์เคลื่อนที่ให้บริการเอกซ์เรย์ปอด ตรวจคัดกรองวัณโรคระยะแฝงและตรวจเสมหะ (X-pert) ด้วยเทคนิคทางโมเลกุลระดับอณูชีววิทยา โดยไม่เสียค่าใช้จ่าย ประชาชนสามารถสอบถามได้ที่ กองวัณโรค กรมควบคุมโรค กระทรวงสาธารณสุข โทร 0-22122279 เพจ Facebook กองวัณโรค หรือสายด่วนกรมควบคุมโรค โทร 1422